ליסה בלאנט רוצ'סטר

**לינה בלאנט רוצ'טסר** (באנגלית: **Lisa Blunt Rochester**; נולדה ב-10 בפברואר 1962) היא פוליטיקאית אמריקאית, המכהנת כחברת הסנאט של ארצות הברית מטעם מדינת דלאוור, מאז 2025. בשנים 2025-2017 הייתה חברת בית הנבחרים של ארצות הברית מטעם מחוז הקונגרס הכללי של דלאוור. היא האישה הראשונה והאישה האפרו-אמריקאית הראשונה לייצג את דלאוור בקונגרס של ארצות הברית. כמו כן, היא האישה הראשונה והאפרו-אמריקאית הראשונה המייצגת את דלאוור בסנאט של ארצות הברית.

## ראשית חייה
ליסה בלאנט נולדה בפילדלפיה שבפנסילבניה ב-10 בפברואר 1962, וב-1969 עברה משפחתה לווילמינגטון שבדלאוור. אביה, טד בלאנט, כיהן במועצת עיריית וילמינגטון, בין היתר כנשיא המועצה. אמה, אליס לה טרל, עבדה בעסקי קמעונאות. בלאנט רוצ'סטר למדה באקדמיית פדואה והחלה את לימודיה הגבוהים בקולג' אוניברסיטת וילנובה. היא לא יכלה לממן בכוחות עצמה את שכר הלימוד לאוניברסיטה, ובעקבות זאת עזבה לאוניברסיטת דלאוור בשנתה השנייה כסטודנטית. בהמשך עזבה את ארצות הברית והיגרה לאירופה, ובהמשך קיבלה תואר ראשון ביחסים בינלאומיים מאוניברסיטת פיירלי דיקינסון שבניו ג'רזי ותואר שני במדיניות ציבורית מאוניברסיטת דלאוור.

## תחילת דרכה המקצועית
ב-1989 החלה בלאנט רוצ'סטר להתמחות אצל טום קרפר, שכיהן אז כחבר בית הנבחרים של ארצות הברית מטעם מחוז הקונגרס היחיד של מדינת דלאוור. לאחר ההתמחות המשיכה לעבוד בסגל של קרפר, ועבדה בצוות המעבר שלו כאשר זה נבחר לתפקיד מושל דלאוור. קארפר מינה אותה ב-1993 לסגנית מזכיר המחלקה לשירותי בריאות ורווחה של דלאוור וב-1998 מונתה למזכירת המחלקה. המושלת רות אן מינר מינתה את בלאנט רוצ'סטר למנהלת כוח האדם של מדינה ב-2001.

ב-2004 עזבה בלאנט רוצ'סטר את השירות הציבורי בדלאוור והתמנתה לתפקיד יושבת ראש הליגה העירונית המטרופוליטית וילמינגטון. ב-2006 נישאה לצ'ארלס רוצ'טסר, שהלך לעולמו ב-2014.

## בית הנבחרים של ארצות הברית
במהלך בחירות 2016 בארצות הברית הודיעה על התמודדותה לבית הנבחרים מטעם מחוז הקונגרס הבודד של דלאוור. ב-13 בספטמבר 2016 זכתה במועמדות המפלגה הדמוקרטית לתפקיד ובבחירות הכלליות ניצחה ב-8 בנובמבר, יום הבחירות לנשיאות ארצות הברית 2016. כאשר הושבעה לתפקידה ב-3 בינואר 2017, הייתה לאישה הראשונה והאישה האפרו-אמריקאית הראשונה לייצג את דלאוור בקונגרס של ארצות הברית.

ב-18 בדצמבר 2019 הצביעה בלאנט רוצ'סטר בעד שני סעיפי ההדחה הראשונה של דונלד טראמפ. במהלך ההסתערות על הקפיטול ב-6 בינואר 2021, הובהלה בלאנט רוצ'סטר לחדר בטוח ביחד עם חברי קונגרס אחרים. חרף כללי בית הנבחרים שקבעו עטית מסכה רפואית בשל מגפת הקורונה בארצות הברית, רבים מחברי הקונגרס הרפובליקנים מיאנו לעטות מסכה. סרטון ויראלי שהופץ במרשתת הראה את בלאנט רוצ'סטר מציעה מסכות לעמיתיה הרפובליקנים, אך הם לכאורה צחקו ממנה וסירבו להצעתה. ימים אחדים אחר כך, מספר חברי קונגרס אובחנה כחיוביים למחלת נגיף קורונה 2019.

ב-13 בינואר 2021 הצביעה בעד הדחתו של דונלד טראמפ בפעם השנייה. נכון ל-2022, בלאנט רוצ'סטר הצביעה בעד עמדתו של הנשיא ג'ו ביידן ב-100% מהזמן.

דפוס ההצבעות של בלאנט רוצ'סטר בנוגע לישראל היה מעורב. היא הצביעה לספק תמיכה צבאית לישראל לאחר טבח שבעה באוקטובר, אך הצביעה נגד מתן סיוע נוסף בנובמבר 2023 ובפברואר 2024. היא הצביעה בעד סיוע באפריל 2024. בספטמבר אותה שנה התנגדה לחוק איסור החרם על ישראל.

## בסנאט של ארצות הברית
ב-21 ביוני 2023 הכריזה בלאנט רוצ'סטר כי תתמודד בבחירות 2024 אל הסנאט של ארצות הברית, בעקבות פרישתו של הסנאטור טום קרפר. קרפר הביע את תמיכתו בבלאנט רוצ'סטר כיורשתו כבר במהלך מסיבת העיתונאים בה הודיע על פרישתו מהסנאט, מה שהציב את בלאנט רוצ'סטר כמועמדת המובילה של המפלגה הדמוקרטית לסנאט עוד לפני הבחירות המקדימות. עם ניצחונה בבחירות הכלליות, נהפכה בלאנט רוצ'סטר לאישה האפרו-אמריקאית הראשונה בסנאט המכהנת לצד אישה אפרו-אמריקאית אחרת, הלא היא אנג'לה אולסוברוקס. היא גם האישה הראשונה המייצגת את דלאוור בסנאט האמריקאי.

## ראו גם
* נשים בסנאט של ארצות הברית

## קישורים חיצוניים

* 

* 

## הערות שוליים

קטגוריה:אמריקאים ילידי פנסילבניה
קטגוריה:פילדלפיה: אישים
קטגוריה:בוגרי אוניברסיטת פיירלי דיקינסון
קטגוריה:בוגרי אוניברסיטת דלאוור
קטגוריה:חברי הקונגרס ה-115 של ארצות הברית
קטגוריה:חברי הקונגרס ה-116 של ארצות הברית
קטגוריה:חברי הקונגרס ה-117 של ארצות הברית
קטגוריה:חברי הקונגרס ה-118 של ארצות הברית
קטגוריה:חברי הקונגרס ה-119 של ארצות הברית
קטגוריה:חברי בית הנבחרים של ארצות הברית מדלאוור
קטגוריה:חברות בית הנבחרים של ארצות הברית מטעם המפלגה הדמוקרטית
קטגוריה:אפרו-אמריקאיות חברות בית הנבחרים של ארצות הברית
קטגוריה:חברי הסנאט של ארצות הברית מדלאוור
קטגוריה:סנאטורים אפרו-אמריקאים
קטגוריה:סנאטורים חברי המפלגה הדמוקרטית
קטגוריה:אמריקאיות שנולדו ב-1962
קטגוריה:אמריקאים שנולדו ב-1962